32003D0701
L 254/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 29 септември 2003 година
за установяване съгласно Директива 2001/18/ЕО на Европейския парламент и на Съвета на формат за представяне на резултатите от съзнателното освобождаване на генетично модифицирани висши растения в околната среда за цели, различни от пускане на пазара
(нотифицирано под номер С(2003) 3405)
(текст от значение за ЕИП)
(2003/701/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета (1), и по-специално член 10, второ изречение от нея,
като има предвид, че:
(1)
Във връзка със съзнателното освобождаване на генетично модифицирани организми (ГМО) за цели, различни от пускане на пазара, член 10 от Директива 2001/18/ЕО изисква от нотифициращото лице за такова освобождаване да изпрати на компетентния орган след извършване на освобождаването и след това на интервали, установени в съгласие, базирано на резултатите от оценката на риска за околната среда, резултатите от освобождаването по отношение на всякакъв риск за човешкото здраве или околната среда, придружени със специална справка за всеки вид продукт, който нотифициращото лице възнамерява да нотифицира на по-късен етап.
(2)
Към днешна дата повечето ГМО, които са съзнателно освободени в Общността съгласно част Б от Директива 2001/18/ЕО, са генетично модифицирани висши растения (ГМВР). Следователно е необходимо да се създаде формат по отношение на тези растения, който да бъде използван от нотифициращото лице, когато представя на компетентния орган резултатите от освобождаването. Този формат следва да отразява необходимостта да се гарантира възможно най-пълен обмен на подходяща информация, представена по стандартизиран и лесно разбираем начин. Форматът следва да бъде поддържан колкото е възможно по-общ, така че да може, когато е необходимо, освобождаванията на различни места, много пъти в годината или освобождавания на няколко ГМО да могат да бъдат обхванати от един доклад.
(3)
Тъй като генетичното инженерство не е ограничено при висшите растения, ще бъде необходимо да се създаде формат за други типове ГМО, като например генетично модифицирани (ГМ) животни (включително ГМ насекоми), ветеринарни и лекарствени продукти (съдържащи или състоящи се от ГМО) или ГМ растения, от които могат да се произвеждат фармацевтични продукти. Бъдещото развитие също може да направи необходимо адаптирането на вече установените формати за доклад.
(4)
Мерките, предвидени в настоящото решение, са в съответствие със становището на комитета, учреден по член 30 от Директива 2001/18/ЕО,
ПРИЕ НАСТОЯЩОТО РЕШЕНИЕ:
Член 1
За целите на представянето пред компетентния орган на резултатите от съзнателното освобождаване на генетично модифицирани висши растения (ГМВР) в околната среда съгласно член 10 от Директива 2001/18/ЕО, нотифициращото лице използва формата, посочен в приложението към настоящото решение, наричан по-долу „формат за доклад“.
Член 2
Форматът за доклад се отнася към не повече от едно съгласие, издадено от компетентния орган, и се идентифицира с един нотификационен номер.
Член 3
1. За всеки нотификационен номер нотифициращото лице предоставя заключителен доклад, а заключителен/заключителни, както и междинен/междинни мониторингов/и доклад/и след освобождаването следва да се предоставят, когато е подходящо. И двата типа доклади се изготвят в съответствие с формата за доклад.
2. Заключителният доклад се предоставя след последната реколта от ГМВР. Където за целите на нотификацията не се изисква мониторинг след освобождаването, не са необходими допълнителни доклади.
3. Заключителният мониторингов доклад след освобождаването се предоставя след завършване на мониторинга след освобождаването.
Когато е подходящо, компетентният орган определя в съгласието продължителността на мониторинга след освобождаване, както и график за подаване на междинните мониторингови доклади след освобождаване.
4. Компетентният орган насърчава нотифициращите лица да предоставят доклада в електронна форма.
Член 4
Компетентният орган може да изиска от нотифициращото лице допълнителна информация, по-конкретно под формата на дневник или междинни доклади, които да бъдат предоставяни по време на научноизследователската програма преди завършването на дадено освобождаване.
Член 5
Адресати на настоящото решение са държавите-членки.
Съставено в Брюксел на 29 септември 2003 година.